Olivos lömacho caycag Getsemaní huertaman discïpuluncunawan chaycurmi Jesús nergan:
“Tayta Diosta manacamushgäyag gamcuna caylacho jamaraycäyay.”
Nircur Pedruta,
Santiaguta y Juanta más washaläman pushargan.
Saychömi fiyupa laquicur nergan:
“Wanunayparämi laquicuy sarimash.
Gamcunapis Tayta Diosta manacushpayqui caylacho shuyaraycäyämay.”
Sayno nircurmi más washaläman aywargan Tayta Diosta manacunanpä.
Saychömi gongurpacuycorgan urcunpis pampaman töpashganyag.
Sayno gongurpacuycurmi Tayta Diosta manacorgan:
“Papá,
gampäga imapis manami ajasu.
Nacanäpä caycashgäpita salvaycalämay.
Isanga noga munashgänöga ama casunsu,
sinöga gam munashgayquino cayculäsun.”
Sayno manacushganpita cutishpanmi tarergan quimsan discïpuluncuna punucash caycagta.
Saymi Pedruta nergan:
“Simón,
¿imanirtä punucash caycanqui?
¿Manacu juc höralapis ricchayta camäpacushcanqui?
Punushgayquipita ricchayayna.
Diosta manacuyay Satanasta mana cäsupäyänayquipä.
Cäsupayta mana munarpis Tayta Diosta mana manacorga cäsupäyanquipämi.”
Yapay cutiycurmi Jesusga puntata manacushgannöla Tayta Diosta manacorgan.
Tayta Diosta manacushganpita yapay cutiycur tarergan quimsan discïpuluncuna pasaypa punucash caycagta.
Sayno tariycuptinmi discïpuluncuna imaniytapis camäpacuyargansu.
Quimsa cuti Diosta manacushganpita cutirnami paycunata nergan:
“¿Cananpis gamcuna jinalacu punuycäyanqui?
¡Ricchayayna!
Tayta Diospita shamush captëpis höra chämushganami jusasapa runacunapa maquinman nogata entregayämänanpä.
¡Sharcuyayna!
Chiquimagnëcunapa maquinman entregamänanpä cag runa shamuycannami.”
Discïpuluncunawan Jesús parlaycaptinmi Judas Iscariote chargan asca runacunata pushash.
Judasga Jesuspa discïpulunmi cargan.
Say runacunami chäyargan espädancuna y garrotincuna aptash.
Jesusta prësu sariyänanpä say runacunata cachargan mandag cüracuna,
Moisés guelgashganta yachasegcuna y Israel mayor runacunami.
Sayman manarä charmi Judasga pushashgan runacunata yäsergan:
“Mayganpis musashgä cagmi Jesusga caycan.
Payta prësu sariyanqui.”
Saymi chaycur Judasga Jesusta saludashpan musaycorgan.
Sayno musarcuptinmi Jesusta jucla prësu sarergan.
Prësu sariyaptinmi espädanta jorgurishpan juc discïpulun más mandag cürapa ashmayninpa rinrinta waluriycorgan.
Nircurna say runacunata Jesús nergan:
“¿Imanirtä suwa captënöpis gamcuna shayämushcanqui espädayquicunawan y garrotiquicunawanpis prësu sariyämänayquipä?
Nogaga waran waranmi templo patiucho yachasergä.
Saycho caycaptëga ¿imanirtä saychöga prësu sariyämargayquisu?
Sayno captinpis prësu sariyämänayquipä gamcuna shayämuptiquimi Tayta Diosninsipa palabrancho nishgannöla cumplicaycan.”
Jesusta prësu sariyaptinnami discïpuluncuna gueshpir aywacuyargan japalanta cachaycur.
Juc magtalami säbanasnin aylushla guepanta gatipargan.
Saychömi say magtata sariyargan.
Sayno sariptin aylurashgan säbanasta logtiriycur say magta garapächula gueshpir aywacorgan.
Saypita Jesusta prësu apayargan más mandag cürapa wayinman.
Saymanmi shuntacäyargan mandag cüracuna,
Israel mayor runacuna y Moisés guelgashgan leycunata yachasegcunapis.
Jesusta sayman apayaptinmi caru guepalanta Pedro gatirargan.
Más mandag cürapa wayinman chaycur paypis yaycorgan patio rurinyag.
Sayman yaycurir templo täpag wardiacunawan jamaraycargan ninacho mashacushpan.
Mandag cüracunawan autoridäcunanaga imanöpapis Jesusta wanusiyänantami munayargan.
Sayno captinpis manami ima jusantapis tariyargansu wanusish cananpänöga.
Jesuspa contran asca runacuna sharcurpis manami mayganpis juc yarpaylaga niyargansu.
Saypitanami waquin runacuna Jesuspa contran sharcur niyargan:
“Nogacuna wiyayashcä cay runa templuta juchurasir quimsa junaglacho juctana sharcasinanpä nishgantami.
Saynöpis payga nergan runa mana sharcasishgan templo cananpä cashgantami.”
Jesuspa contran sayno niyaptinpis manami waquin runacuna niyashgancunaman tincorgansu.
Saymi más mandag cüra Jesusta taporgan:
“¿Manacu imatapis ninqui sayno jitapäshuptiqui?
¿Imanirtä contrayqui sayno parlaycäyan?”
Sayno tapuptinpis Jesusga upälalami cacorgan.
Saymi más mandag cüra yapay taporgan:
“¿Rasunpacu Tayta Dios cachamushgan Cristo caycanqui?
Saynöpis ¿rasunpacu Diospa surin caycanqui?”
Sayno tapuptinmi Jesús nergan:
“Au,
nishgayquino rasunpaypami caycä.
Saymi nogata ricayämanquipä lapanpä munayyog Tayta Diospa derëcha cag naupancho jamaraycagta.
Saynöpis pucutay janancho shamuycagtami ricayämanquipä.”
Sayno niptin más mandag cüra fiyupa rabiashpan sotänantapis rachir saycho caycag runacunata nergan:
“Sayno nicaptenga ¿imapänatä más testïgutapis ashishun?
Gamcuna wiyayashcanquimi Dios-tucur parlaycashganta.
Sayno captenga gamcuna ¿imaniyanquitä?”
Sauraga lapan saycho juntaraycag autoridäcunami juc yarpayla niyargan payta wanusiyänanpä.
Saymi Jesusta togapashpan nawinta träpuwan vendaparcur waquin autoridäcuna magayargan:
“¡Mä adivinay pï magashushgayquitapis!”
niyashpan.
Saynölami templo täpag wardiacunapis payta lagyayargan.
Patiucho Pedro caycaptin más mandag cürapa ashmaynin warmi sayman chargan.
Nina sindiycagcho Pedro mashacuycagta ricarmi say warmi nergan:
“Gamta ricashcä Nazaretpita cag Jesuswan puriycagtami.”
Sayno niptin Pedro nergan:
“Nogaga manami payta reguësu,
ni tantyäsu imapita parlaycashgayquitapis.”
Sayno nishpanmi sawan yaycuna puncuman witicorgan.
[Sayman witicuptinmi cacash cantarcorgan.]
Saychöpis say ashmay warmi saycho caycag runacunata nergan:
“¡Cay runataga Jesuswan puriycagtami ricashcä!”
Sayno niptinmi mana reguishganta Pedro yapay nergan.
Saypita más rätuta saycho caycag runacuna Pedruta niyargan:
“Rasunpaypami gamga paywan pureg caycanqui.
Galilea runami canquipis.”
Sayno niyaptinmi Jesusta manacagman churashpan jurar Pedro nergan:
“¡Say runaga pishi cacunpis!
¡Paytaga manami reguësu!”
Sayno nicaptinmi cacash yapay cantarcorgan.
Cacash cantagta wiyarmi Pedro yarparcorgan Jesús cayno nishganta:
“Manarä ishcay cuti cacash cantaptinmi quimsa cuti reguimashgayquita ñëgamanquipä.”
Say nishganta yarparcurmi Pedro fiyupa laquicushpan wagargan.